**Mondd! Szereted az állatokat? Állati jó hét a Teichmannban**

Az Állatok Világnapja alkalmából a Teichmann Vilmos Általános Iskolában több programból álló rendezvénysorozatot tartottunk, melynek célja hogy a tanulók figyelmét az élővilág sokszínűségére, a kihalással veszélyeztetett fajok megmentésére, a felelős állattartásra irányítsuk. Ez arra ösztönöz bennünket, hogy mélyebben megértsük és becsüljük az állatok szerepét a Föld ökológiai egyensúlyában.

A témahét első napján iskolánk vendége volt **Kovács Csaba az Országos Magyar** **Méhészeti Egyesület** Szabolcs-Szatmár-Bereg vármegyei szaktanácsadója. Előadásaiban életkori sajátosságoknak megfelelően közelebb vitte a méhek életét a gyerekekhez. A tanulók megtekinthették a méhészethez szükséges eszközöket és néhány fajta mézet meg is kóstoltak.

A következő napon a **Nyíregyházi Állatparkba** tett kirándulást az iskola minden tanulója. Az állatkert gyűjteményével páratlan lehetőséget nyújt a tanulni vágyó gyerekeknek, hiszen nemcsak a hazai állatvilágot, hanem valamennyi kontinens állatvilágát bemutatja.

Szerdán a **Csicsergő Madárkiállítás** hatalmas élményével gazdagodtak diákjaink. A tornateremben röpködő papagájokat tekinthettek meg, vállukra ültették a madarakat.

A **Nyírerdő Zrt. Erdei Iskolájában** is eltölthetett minden osztály egy teljes napot, ahol a sóstói erdőben élő növény és állatvilágot ismerhették meg a gyerekek.

A következő utunk a kisvárdai **Bulgár tóra vezetett**, ahol a Kisvárdai Dolgozók Horgászegyesület tagjai fogadták a tanulókat érdekes feladatokkal. Mindenki kipróbálhatta a horgászbotokat, megismertük a horgászati felszereléseket.

A témahét utolsó napján azon tanulók, akiknek valamilyen **kisállata v**an otthon, néhány órára behozhatták az iskolába és, bemutathatták társaiknak. Így láthatták a gyerekek postagalambok röptetését, papagájokat, hörcsögöket, tengerimalacokat, degut, teknősöket, óriás csigákat, halakat, tyúkot, kakast, pulykát, és két kecskét, melynek gazdája az iskola egyik tanulója. Bemutatta társainak a kecske fejését is, melynek nagy sikere volt a gyerekek körében.

Az Állatvédelmi Témahét zárásaként értékeltük a meghirdetett online fotópályázatunkat, melyre 60 fénykép érkezett.

 Öröm volt látni ennyi csillogó szemű állatbarát gyermeket.

A témahét szervezői: Kovács Enikő és Kovács-Barta Stefánia.